ΚΑΝΟΝΙΣΜΟΣ (ΕΚ) αριθ. 1163/1999 ΤΗΣ ΕΠΙΤΡΟΠΗΣ

της 2ας Ιουνίου 1999

περί προσδιορισμού, για την περίοδο εμπορίας 1999, της εκτιμώμενης απώλειας εισοδήματος, του εκτιμώμενου ποσού της πριμοδότησης που καταβάλλεται ανά προβατίνα και ανά αίγα, καθώς και του ποσού της πρώτης προκαταβολής της πριμοδότησης αυτής και του ποσού της προκαταβολής της ειδικής ενίσχυσης στην εκτροφή αιγοπροβάτων σε ορισμένες μειονεκτικές ζώνες της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2467/98 του Συμβουλίου, της 3ης Νοεμβρίου 1998, περί κοινής οργανώσεως αγοράς στον τομέα του προβείου και αιγείου κρέατος(1), και ιδίως το άρθρο 5 παράγραφος 6

τον κανονισμό (ΕΟΚ) αριθ. 1601/92 του Συμβουλίου, της 15ης Ιουνίου 1992, για ειδικά μέτρα που αφορούν ορισμένα γεωργικά προϊόντα υπέρ των Καναρίων Νήσων(2), όπως τροποποιήθηκε τελευταία από τον κανονισμό (ΕΚ) αριθ. 2348/96(3), και ιδίως το άρθρο 13,

Εκτιμώντας:

(1) ότι το άρθρο 5 παράγραφοι 1 και 5 του κανονισμού (ΕΚ) αριθ. 2467/98 προβλέπει τη χορήγηση πριμοδότησης προκειμένου να αντισταθμιστεί η ενδεχόμενη απώλεια εισοδήματος των παραγωγών προβείου και αιγείου κρέατος και, σε ορισμένες περιοχές, των παραγωγών αιγείου κρέατος· ότι οι περιοχές αυτές ορίζονται στο παράρτημα Ι του κανονισμού (ΕΚ) αριθ. 2467/98 και στο άρθρο 1 του κανονισμού (ΕΟΚ) αριθ. 1065/86 της Επιτροπής, της 11ης Απριλίου 1986, που καθορίζει τις ορεινές ζώνες στις οποίες χορηγείται η πριμοδότηση υπέρ των παραγωγών αιγείου κρέατος(4), όπως τροποποιήθηκε από τον κανονισμό (ΕΟΚ) αριθ. 3519/86(5)·

(2) ότι, κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, και προκειμένου να καταστεί δυνατή η χορήγηση της προκαταβλής στους παραγωγούς προβείου και αιγείου κρέατος, πρέπει να υπολογιστεί η προβλεπόμενη απώλεια εισοδήματος λαμβάνοντας υπόψη την προβλεπόμενη εξέλιξη των τιμών αγοράς·

(3) ότι, σύμφωνα με το άρθρο 2 παράγραφος 2 του κανονισμού (ΕΚ) αριθ. 2467/98, το ποσό της πριμοδότησης ανά προβατίνα για τους παραγωγούς βαρέων αμνών υπολογίζεται πολλαπλασιάζοντας την απώλεια εισοδήματος που αναφέρεται στην παράγραφο 1 του εν λόγω άρθρου επί ένα συντελεστή που εκφράζει τη μέση ετήσια παραγωγή κρέατος βαρέος αμνού ανά προβατίνα που παράγει τους αμνούς αυτούς, ανά 100 χιλιόγραμμα βάρους σφαγίου· ότι ο συντελεστής, για το 1999, δεν έχει ακόμα καθοριστεί λόγω ελλείψεως πλήρων κοινοτικών στατιστικών· ότι, εν αναμονή του καθορισμού αυτού, πρέπει να χρησιμοποιηθεί προσωρινός συντελεστής· ότι το άρθρο 5 παράγραφος 3 καθορίζει, επίσης, το ποσό ανά προβατίνα για τους παραγωγούς ελαφρών αμνών, ανά αίγα σε 80 % της πριμοδότησης ανά προβατίνα για τους παραγωγούς βαρέων αμνών·

(4) ότι, κατ' εφαρμογή του άρθρου 13 του κανονισμού (ΕΚ) αριθ. 2467/98, το ποσό της πριμοδότησης πρέπει να μειωθεί κατά την επίπτωση της βασικής τιμής του συντελεστή που προβλέπεται στην παράγραφο 2 του εν λόγω άρθρου· ότι ο συντελεστής αυτός καθορίστηκε από το άρθρο 13 παράγραφος 4 του εν λόγω κανονισμού σε 7 %·

(5) ότι, σύμφωνα με το άρθρο 5 παράγραφος 6 του κανονισμού (ΕΚ) αριθ. 2467/98, η ανά εξάμηνο προκαταβολή καθορίζεται σε 30 % του ποσού της προβλεπόμενης πριμοδότησης· ότι, σύμφωνα με το άρθρο 4 παράγραφος 3 του κανονισμού (ΕΟΚ) αριθ. 2700/93 της Επιτροπής(6), όπως τροποποιήθηκε τελευταία από τον κανονισμό (ΕΚ) αριθ. 1526/96(7) η προκαταβολή καταβάλλεται μόνον εφόσον το ποσό της είναι ίσο ή μεγαλύτερο από ένα EUR·

(6) ότι, με τον κανονισμό (ΕΟΚ) αριθ. 1323/90 του Συμβουλίου(8), όπως τροποποιήθηκε τελευταία από τον κανονισμό (ΕΚ) αριθ. 193/98(9), το Συμβούλιο έχει καθιερώσει ειδική ενίσχυση στην εκτροφή αιγοπροβάτων σε ορισμένες μειονεκτικές περιοχές της Κοινότητας· ότι, στον εν λόγω κανονισμό αναφέρεται ότι, η ενίσχυση χορηγείται με τους ίδιους όρους που προβλέπονται για τη χορήγηση της πριμοδοτήσεως υπέρ των παραγωγών αιγοπροβείου κρέατος· ότι, έχοντας υπόψη την παρούσα αβεβαιότητα της κατάστασης της αγοράς σε ορισμένα κράτη μέλη, πρέπει να προβλεφθεί ότι επιτρέπεται στα κράτη μέλη για την περίοδο 1999 να πληρώσουν από τώρα μια προκαταβολή που θα αντιπροσωπεύει το 90 % της ενισχύσεως αυτής·

(7) ότι, στον κανονισμό (ΕΟΚ) αριθ. 1601/92, προβλέπεται η εφαρμογή από την 1η Ιουλίου 1992, ειδικών μέτρων για τη γεωργική παραγωγή στις Καναρίους νήσους· ότι αυτά περιλαμβάνουν τη χορήγηση συμπληρωματικής προμοδοτήσεως που αναφέρεται στο άρθρο 5 του κανονισμού (ΕΚ) αριθ. 2467/98· ότι οι όροι αυτοί προβλέπουν ότι εξουσιοδοτείται η Ισπανία να προκαταβάλει την εν λόγω συμπληρωματική πριμοδότηση·

(8) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης προβάτων και αιγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εκτιμάται διαφορά μεταξύ της τιμής βάσης, μειωμένης κατά την επίπτωση του συντελεστή που προβλέπεται στο άρθρο 13 παράγραφος 2 του κανονισμού (ΕΚ) αριθ. 2467/98 και της προβλεπόμενης τιμής αγοράς για την περίοδο εμπορίας 1999 σε 153,785 EUR ανά 100 χιλιόγραμμα.

Άρθρο 2

1. Το εκτιμώμενο ποσό της πριμοδότησης που καταβάλλεται ανά προβατίνα καθορίζεται ως εξής:

- παραγωγοί βαρέων αμνών: 24,113 EUR,

- παραγωγοί ελαφρών αμνών: 19,290 EUR.

2. Κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, η πρώτη προκαταβολή την οποία τα κράτη μέλη μπορούν να καταβάλουν στους παραγωγούς καθορίζεται ως εξής:

- παραγωγοί βαρέων αμνών: 7,234 EUR ανά κεφαλή,

- παραγωγοί ελαφρών αμνών: 5,787 EUR ανά κεφαλή.

Άρθρο 3

1. Το εκτιμώμενο ποσό της πριμοδότησης που καταβάλλεται ανά αίγα στις ζώνες που αναφέρονται στο παράρτημα Ι του κανονισμού (ΕΚ) αριθ. 2467/98 και στο άρθρο 1 του κανονισμού (ΕΟΚ) αριθ. 1065/86 καθορίζεται σε 19,290 EUR.

2. Κατ' εφαρμογή του άρθρου 5 παράγραφος 6 του κανονισμού (ΕΚ) αριθ. 2467/98, η πρώτη προκαταβολή την οποία τα κράτη μέλη μπορούν να καταβάλουν στους παραγωγούς αιγείου κρέατος που βρίσκονται στις ζώνες που περιγράφονται στην παράγραφο 1, καθορίζεται σε 5,787 EUR της πριμοδότησης που καταβάλλεται ανά αίγα.

Άρθρο 4

Η προκαταβολή επί της ειδικής ενίσχυσης που τα κράτη μέλη επιτρέπεται να πληρώσουν στους παραγωγούς αιγοπροβείου κρέατος που βρίσκονται στις μειονεκτικές ζώνες κατά την έννοια της οδηγίας 75/268/ΕΟΚ του Συμβουλίου(10), που πληρώνεται σε εφαρμογή του άρθρου 1 παράγραφος 1 του κανονισμού (ΕΟΚ) αριθ. 1323/90, καθορίζεται ως εξής:

- 5,977 EUR ανά προβατίνα για τους παραγωγούς που αναφέρονται στο άρθρο 5 παράγραφοι 2 και 4 του εν λόγω κανονισμού,

- 5,379 EUR ανά προβατίνα για τους παραγωγούς που αναφέρονται στο άρθρο 5 παράγραφος 3 του εν λόγω κανονισμού,

- 5,379 EUR ανά αίγα για τους παραγωγούς που αναφέρονται στο άρθρο 5 παράγραφος 5 του εν λόγω κανονισμού.

Άρθρο 5

Σε εφαρμογή του άρθρου 13 παράγραφος 3 του κανονισμού (ΕΟΚ) αριθ. 1601/92, η πρώτη προκαταβολή επί της συμπληρωματικής πριμοδοτήσεως για την περίοδο 1999 στους παραγωγούς ελαφρών αμνών και αιγών που βρίσκονται στις Καναρίους Νήσους εντός των ορίων που προβλέπονται στο άρθρο 1 παράγραφος 1 του κανονισμού (ΕΟΚ) αριθ. 3493/90 του Συμβουλίου(11) καθορίζεται ως εξής:

- 2,045 EUR ανά προβατίνα για τους παραγωγούς που αναφέρονται στο άρθρο 5 παράγραφος 3 του εν λόγω κανονισμού,

- 2,045 EUR ανά αίγα για τους παραγωγούς που αναφέρονται στο άρθρο 5 παράγραφος 5 του εν λόγω κανονισμού.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Ιουνίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 312 της 20.11.1998, σ. 1.

(2) ΕΕ L 173 της 27.6.1992, σ. 13.

(3) ΕΕ L 320 της 11.12.1996, σ. 1.

(4) ΕΕ L 97 της 12.4.1986, σ. 25.

(5) ΕΕ L 325 της 20.11.1986, σ. 17.

(6) ΕΕ L 245 της 1.10.1993, σ. 99.

(7) ΕΕ L 190 της 31.7.1996, σ. 21.

(8) ΕΕ L 132 της 23.5.1990, σ. 17.

(9) ΕΕ L 20 της 27.1.1998, σ. 18.

(10) ΕΕ L 128 της 19.5.1975, σ. 1.

(11) ΕΕ L 337 της 4.12.1990, σ. 7.